**“1994-cü il 9 sentyabr tarixli Avrasiya Patent Konvensiyasının Sənaye nümunələrinin mühafizəsinə dair” Protokolunun təsdiq edilməsi haqqında**

AZƏRBAYCAN RESPUBLİKASININ QANUNU

Azərbaycan Respublikasının Milli Məclisi Azərbaycan Respublikası Konstitusiyasının 95-ci maddəsinin I hissəsinin 4-cü bəndini rəhbər tutaraq **qərara alır:**

2019-cu il sentyabrın 9-da Nur-Sultan şəhərində imzalanmış “1994-cü il 9 sentyabr tarixli Avrasiya Patent Konvensiyasının Sənaye nümunələrinin mühafizəsinə dair” Protokol Azərbaycan Respublikasının ona dair bəyanatı ilə təsdiq edilsin.

**İlham ƏLİYEV,**

**Azərbaycan Respublikasının Prezidenti**

Bakı şəhəri, 5 may 2020-ci il

№ 84-VIQ

**1994-cü il 9 sentyabr tarixli Avrasiya Patent Konvensiyasının Sənaye nümunələrinin mühafizəsinə dair**

**PROTOKOL**

Bu Protokola üzv dövlətlər (bundan sonra - Razılığa gələn dövlətlər) hökumətlərinin şəxsində,

sənaye mülkiyyəti obyektlərinin Avrasiya mühafizəsi sisteminin genişləndirilməsinin zəruriliyini nəzərə alaraq,

Razılığa gələn bütün dövlətlərin ərazisində qüvvədə olan vahid Avrasiya patenti əsasında sənaye nümunələrinin mühafizəsi üzrə dövlətlərarası sistemin yaradılmasına səy göstərərək,

Razılığa gələn dövlətlərin daxili bazarlarının, ticarətin və investisiya fəaliyyətinin inkişafı üçün onların ərazilərinin cəlbediciliyinin artırılması məqsədilə,

aşağıdakılar barədə razılığa gəldilər:

HİSSƏ I

**ÜMUMİ MÜDDƏALAR**

Maddə 1

**Protokolun statusu**

(1) Bu Protokol 1883-cü il 20 mart tarixli sənaye mülkiyyətinin mühafizəsi haqqında Paris Konvensiyasının (bundan sonra - Paris Konvensiyası) 19-cu maddəsinə uyğun xüsusi sazişdir.

(2) Bu Protokolla Razılığa gələn dövlətlər 1994-cü il 9 sentyabr tarixli Avrasiya Patent Konvensiyası ilə (bundan sonra - Konvensiya) nəzərdə tutulan sənaye mülkiyyəti obyektlərinin mühafizəsi sahəsində Avrasiya Patent Təşkilatının (bundan sonra - Təşkilat) funksiyalarını genişləndirirlər.

(3) Bu Protokol Razılığa gələn hər hansı dövlətin sənaye nümunəsinə dair milli patent və ya hər hansı mühafizə sənədinin verilməsi ilə bağlı hüquqlarına toxunmur.

Maddə 2

**Avrasiya patent sistemi**

(1) Konvensiyanın 1 (l)-ci maddəsinə uyğun təsis edilmiş Avrasiya Patent Sistemi və Konvensiyanın 2(l)-ci maddəsinə uyğun olaraq bütün öz orqanları ilə birlikdə təsis edilmiş Təşkilat ixtiraların Konvensiyaya uyğun təqdim olunan mühafizəsinə münasibətdə və sənaye nümunələrinin bu Protokola uyğun təqdim olunan mühafizəsinə münasibətdə fəaliyyət göstərirlər.

(2) Sənaye nümunələrinin mühafizəsi məqsədləri üçün Konvensiyanın qüvvədə olduğu ərazi Razılığa gələn dövlətlərin ərazisi olaraq qəbul edilir.

(3) Bütün Razılığa gələn dövlətlərin səlahiyyətli nümayəndələri (onların müavinləri) tərəfindən yekdilliklə qəbul olunmuş Təşkilatın İnzibati Şurasının qərarına əsasən, Təşkilatın sənaye nümunələrinin beynəlxalq qeydiyyatını nəzərdə tutan beynəlxalq müqavilənin üzvü olma hüququ vardır. Bu zaman beynəlxalq qeydiyyatla bağlı sənaye nümunələrinin mühafizəsinə Avrasiya sistemi çərçivəsində tətbiq edilən prosedurlara dair təfərrüatlar Konvensiyaya aid Patent Təlimatı ilə müəyyən edilir.

HİSSƏ II

**SƏNAYE NÜMUNƏLƏRİNƏ DAİR MADDİ HÜQUQ NORMALARI**

Maddə 3

**Patent qabiliyyətli sənaye nümunələri**

(1) Hüquqi mühafizə verilən sənaye nümunəsi, Konvensiyaya aid Patent Təlimatına uyğun patent qabiliyyətli olan sənaye və ya kustar sənət istehsalı olan məmulatın xarici görünüşünün həlli qəbul edilir.

(2) Aşağıdakı həllərə sənaye nümunəsi qismində hüquqi mühafizə verilmir:

(i) Razılığa gələn dövlətlərin ən azı birində ictimai mənafeyə, humanizm və əxlaq prinsiplərinə zidd olan;

(ii) maraqları belə həllərlə toxunulan müvafiq səlahiyyətli dövlət orqanlarının, təşkilatların razılığı olmadan rəsmi rəmzləri (o cümlədən dövlət rəmz və nişanlarını), beynəlxalq və hökumətlərarası təşkilatların qısaldılmış və ya tam adlarını ehtiva edən, təkrarlayan və ya təqlid edən;

(iii) maraqlan belə həllərlə toxunulan Razılığa gələn dövlətlərin səlahiyyətli orqanlarının razılığı olmadan mədəni (o cümlədən etnik və dini) irs obyektlərinin rəsmi adlarını və ya təsvirini, onların tanınan hissələrini ehtiva edən, təkrarlayan və ya təqlid edən.

Sənaye nümunəsi qismində hüquqi mühafizə verilməyən digər həll və obyektlərin siyahısı Konvensiyaya aid Patent Təlimatı ilə müəyyən edilir.

Maddə 4

**Sənaye nümunəsinə Avrasiya patenti almaq hüququ olan şəxslər**

(1) Sənaye nümunəsinə Avrasiya patenti almaq hüququ sənaye nümunəsinin müəllifinə, yəni yaradıcı əməyi ilə sənaye nümunəsini yaradan fiziki şəxsə və yaxud onun hüquqi varisinə məxsusdur.

Müəllif tərəfindən əmək və ya mülki-hüquq münasibətləri çərçivəsində yaradılan sənaye nümunəsinə Avrasiya patenti almaq hüququnun məxsusluğu dövlətin bu münasibətləri tənzimləyən müvafiq qanunvericiliyinə uyğun müəyyən edilir.

(2) Avrasiya Patent İdarəsində (bundan sonra - Avrasiya İdarəsi) prosedur məqsədləri üçün iddiaçı sənaye nümunəsinə Avrasiya patenti almaq hüququna malik şəxs hesab edilir.

Maddə 5

**İlkinlik hüququ**

Sənaye nümunəsinə dair ilkinlik hüququ Paris Konvensiyasına uyğun tanınır.

Maddə 6

**Sənaye nümunəsinə Avrasiya patenti**

(1) Sənaye nümunəsinə Avrasiya patenti sənaye nümunəsinə müəllifliyi, ilkinliyi və müstəsna hüququ təsdiq edir.

(2) Bu Protokolun müddəaları nəzərə alınmaqla, sənaye nümunəsinə Avrasiya patenti eyni vaxtda bütün Razılığa gələn dövlətlərin ərazisində qüvvədə olur.

Maddə 7

**Sənaye nümunəsinin hüquqi mühafizəsinin həcmi**

Sənaye nümunəsinə Avrasiya patenti ilə verilən hüquqi mühafizənin həcmi sənaye nümunəsinin təsvirlərində öz əksini tapmış sənaye nümunəsinin mühüm əlamətlərinin məcmusu ilə müəyyən edilir.

Maddə 8

**Sənaye nümunəsinə Avrasiya patentinin qüvvədəolma müddəti**

(1) Sənaye nümunəsinə Avrasiya patentinin qüvvədəolma müddəti sənaye nümunəsinə Avrasiya patentinin verilməsinə dair iddia sənədinin (bundan sonra - sənaye nümunəsinə Avrasiya iddia sənədi) verildiyi tarixdən 5 (beş) il təşkil edir.

(2) Sənaye nümunəsinə Avrasiya patentinin qüvvədəolma müddəti sənaye nümunəsinə Avrasiya patent sahibinin vəsatəti əsasında patentin qüvvədə olduğu bütün Razılığa gələn dövlətlərin ərazisinə münasibətdə hər dəfə 5 (beş) il müddətinə uzadıla bilər. Bu zaman sənaye nümunəsinə Avrasiya patentinin qüvvədə olmasının ümumi müddəti, sənaye nümunəsinə Avrasiya iddia sənədi verildiyi tarixdən etibarən iyirmi beş ildən artıq olmamalıdır.

Sənaye nümunəsinə Avrasiya patentinin qüvvədəolma müddəti Avrasiya İdarəsinə müvafiq rüsumun ödənilməsi şərtilə uzadılır.

Maddə 9

**Sənaye nümunəsinə hüquqlar**

(1) Avrasiya patenti verilmiş sənaye nümunəsinin müəllifi (şərik müəllifləri) müəlliflik hüququna, yəni sənaye nümunəsinin müəllifi kimi tanınmaq hüququna malikdir.

(2) Sənaye nümunəsinə Avrasiya patentinin sahibi müstəsna hüquqa malikdir. Müstəsna hüquq sənaye nümunəsindən istifadə etmək, həmçinin digər şəxslərin sənaye nümunəsindən istifadəsinə razılıq vermək və qadağa qoymaq hüququ kimi nəzərdə tutulur.

Sənaye nümunəsinə münasibətdə edilən və onun istifadəsi kimi qəbul edilən hərəkətlər Razılığa gələn dövlətlərin qanunvericiliklərinə uyğun olaraq müəyyən edilir.

Avrasiya İdarəsinin rəsmi bülletenində sənaye nümunəsinin verilməsi barədə məlumatların dərc olunduğu tarixdən başlayaraq, Avrasiya patentinin sahibi patentin qüvvədə olduğu müddətdə sənaye nümunəsinə müstəsna hüquqa dair sərəncam verə bilər.

Maddə 10

**Sənaye nümunəsinə müstəsna hüququn sərəncamçılığı**

**Müstəsna hüququn keçməsi**

(1) Sənaye nümunəsinə Avrasiya patentinin sahibi sənaye nümunəsinə müstəsna hüququ başqa şəxsə vermək, lisenziya müqaviləsi ilə sənaye nümunəsindən istifadə hüququnu vermək, sənaye nümunəsinə müstəsna hüququ girov qoymaq hüququna malikdir.

Avrasiya patenti ilə təsdiqlənmiş sənaye nümunəsinə müstəsna hüququn digər şəxsə keçməsinə yalnız patentin qüvvədə olduğu bütün Razılığa gələn dövlətlərin ərazisinə münasibətdə yol verilir.

Sənaye nümunəsinə Avrasiya patentinin sahibi sənaye nümunəsinə müstəsna hüququndan Razılığa gələn ayrıca dövlətə münasibətdə digər üsulla sərəncam vermək hüququna malikdir, o şərtlə ki, həmin Razılığa gələn dövlətin qanunvericiliyi ilə belə sərəncamçılığa icazə verilmiş olsun.

(2) Sənaye nümunəsinə müstəsna hüquq vərəsəlik və ya digər hüquqi varislik qaydasında yalnız bütövlükdə keçə bilər.

(3) Sənaye nümunəsinə müstəsna hüququn keçməsinin qeydiyyatı, o cümlədən onun müqavilə ilə keçməsi halında, həmçinin belə müstəsna hüququn girova qoyulmasının qeydiyyata alınması Avrasiya İdarəsi tərəfindən həyata keçirilir.

Lisenziya müqaviləsinin, habelə bu maddənin (1)-ci bəndinin üçüncü hissəsinə əsasən Razılığa gələn dövlətin qanunvericiliyinə uyğun olaraq bağlanılmış müqavilənin qeydiyyatı, ərazisinə münasibətdə müvafiq müqavilənin bağlandığı Razılığa gələn dövlətin milli patent idarəsi (bundan sonra - milli idarə) tərəfindən həyata keçirilir.

Maddə 11

**Sənaye nümunəsinə Avrasiya patentinin etibarsız sayılması**

(1) Sənaye nümunəsinə Avrasiya patenti bu Protokol və Konvensiyaya aid Patent Təlimatında nəzərdə tutulmuş əsaslar və qaydalar üzrə inzibati qaydada Avrasiya İdarəsi tərəfindən, yaxud bu Protokol və Konvensiyaya aid Patent Təlimatında nəzərdə tutulmuş əsaslar üzrə Razılığa gələn dövlətlərin məhkəmə və ya digər səlahiyyətli qurumları tərəfindən müvafiq Razılığa gələn dövlətin qanunvericiliyində nəzərdə tutulduğu qaydada etibarsız sayıla bilər.

Milli idarənin etiraz vermək hüququ müvafiq Razılığa gələn dövlətin qanunvericiliyində nəzərdə tutulursa, sənaye nümunəsinə Avrasiya patentinin etibarsız sayılması barədə etiraz həmçinin milli idarə tərəfindən də verilə bilər.

(2) İnzibati qaydada sənaye nümunəsinə Avrasiya patentinin etibarsız sayılması barədə etiraza baxılma nəticəsində qəbul edilmiş Avrasiya İdarəsinin qərarından, Konvensiyaya aid Patent Təlimatında göstərilən qayda və müddətlərdə şikayət verilə bilər.

Konvensiyaya aid Patent Təlimatı ilə müəyyən edilmiş qaydada sənaye nümunəsinə Avrasiya patentinin etibarsız sayılması barədə qərar şikayətin verilmə müddəti bitdikdən sonra qüvvəyə minir və bütün Razılığa gələn dövlətlərin ərazisində etibarlı sayılır.

(3) Razılığa gələn dövlətin məhkəmə və ya digər səlahiyyətli orqanları tərəfindən qəbul edilmiş sənaye nümunəsinə Avrasiya patentinin etibarsız sayılması barədə Avrasiya İdarəsinin qərarından, müvafiq Razılığa gələn dövlətin qanunvericiliyində müəyyən edilmiş qaydada və müddətdə şikayət verilə bilər. Bu bəndə uyğun qəbul edilmiş qərar onun barəsində şikayət verilmə müddəti bitdikdən sonra qüvvəyə minir və məhkəmə və ya digər səlahiyyətli orqanları tərəfindən qəbul edilmiş Razılığa gələn dövlətin ərazisində etibarlı sayılır.

Razılığa gələn dövlət sənaye nümunəsinə Avrasiya patentinin etibarsız sayılmasına dair qəbul edilmiş qərar haqqında Avrasiya İdarəsinə məlumat verir.

Sənaye nümunəsinə Avrasiya patentinin etibarsız sayılması barədə Razılığa gələn dövlətin məhkəmə və ya digər səlahiyyətli orqanları tərəfindən qəbul edilmiş qərarın qüvvəyə mindiyi andan sənaye nümunəsinin ümumi hüquqi mühafizəsi dayandırılır. Bu zaman sənaye nümunəsinə Avrasiya patenti onlara münasibətdə belə qərar qəbul edilməyən Razılığa gələn dövlətlərin ərazisində etibarlı sayılır.

(4) Sənaye nümunəsinə Avrasiya patentinin etibarlılığına dair mübahisələrə baxan Razılığa gələn dövlətlərin məhkəmə və ya digər səlahiyyətli orqanları, sənaye nümunəsinə Avrasiya patentinin müvafiq Razılığa gələn dövlətin dövlət dilində tərcüməsinin təqdim edilməsini tələb etmək hüququna malikdir.

Maddə 12

**Hüquqların müdafiəsi ilə bağlı mübahisələr**

(1) Bu Protokolun 11-ci və 14-cü maddələrində nəzərdə tutulan mübahisələr istisna olmaqla, bu Protokola və Konvensiyaya aid Patent Təlimatına müvafiq verilən hüquqların müdafiəsi ilə bağlı mübahisələr ərazilərində bu hüquqların müdafiəsi tələb olunan Razılığa gələn dövlətlərin maddi və prosessual hüquq normaları əsasında həll edilir.

(2) Bu maddənin (1)-ci bəndinə uyğun olaraq mübahisələrə baxan Razılığa gələn dövlətlərin məhkəmə və ya digər səlahiyyətli orqanları sənaye nümunəsinə Avrasiya patentinin müvafiq Razılığa gələn dövlətin dövlət dilində tərcüməsinin təqdim edilməsini tələb etmək hüququna malikdir.

HİSSƏ III

**SƏNAYE NÜMUNƏLƏRİNƏ MÜNASİBƏTDƏ**

**PROSEDUR HÜQUQ NORMALARI**

Maddə 13

**Sənaye nümunəsinə dair Avrasiya iddia sənədi**

(1) Sənaye nümunəsinə dair Avrasiya iddia sənədi bu maddənin (2)-ci bəndində nəzərdə tutulmuş hallar istisna olmaqla, Avrasiya İdarəsinə verilir.

(2) Razılığa gələn dövlətin iddiaçıları həmin Razılığa gələn dövlətin qanunvericiliyində bu nəzərdə tutulan halda sənaye nümunəsinə dair Avrasiya iddia sənədini milli idarə vasitəsilə verirlər. Milli idarə vasitəsilə verilmiş sənaye nümunəsinə dair Avrasiya iddia sənədi, həmin gün Avrasiya İdarəsinə verilən iddia sənədi ilə eyni nəticələrə o şərtlə malik olur ki, iddia sənədi Avrasiya İdarəsinə milli idarə vasitəsilə Konvensiyaya aid Patent Təlimatı ilə müəyyən edilmiş müddətdə göndərilmiş olsun.

(3) Sənaye nümunəsinə dair Avrasiya iddia sənədini bilavasitə Avrasiya İdarəsinə verən zaman vahid prosedur rüsumu Avrasiya İdarəsinə ödənilir.

Sənaye nümunəsinə dair Avrasiya iddia sənədi milli idarə vasitəsilə verildikdə, müvafiq Razılığa gələn dövlətin qanunvericiliyi bunu nəzərdə tutduğu halda, sənaye nümunəsinə dair Avrasiya iddia sənədinin emalı və göndərilməsinə görə rüsum milli idarəyə, ancaq vahid prosedur rüsumu Avrasiya İdarəsinə ödənilir.

(4) Sənaye nümunəsinə Avrasiya patenti almaq hüququ Konvensiyaya aid Patent Təlimatında nəzərdə tutulmuş qaydaya və şərtlərə uyğun digər şəxsə verilə bilər.

Maddə 14

**Sənaye nümunəsinə dair Avrasiya iddia sənədinə baxılma**

(1) Sənaye nümunəsinə dair Avrasiya iddia sənədi üzrə Avrasiya İdarəsi ilkin ekspertiza keçirir və bu zaman iddia sənədinə olan tələblərə riayət olunma, iddia sənədinin verilmə tarixinin müəyyən edilməsi şərtləri, bu Protokolun və Konvensiyaya aid Patent Təlimatının müddəalarında nəzərdə tutulan digər şərtlərin yerinə yetirilməsi, həmçinin sənaye nümunəsinin Razılığa gələn dövlətlərin ən azı birində ictimai mənafe, humanizm və əxlaq prinsiplərinə zidd həllərə aid olub-olmaması yoxlanılır.

(2) Avrasiya İdarəsi Konvensiyaya aid Patent Təlimatına uyğun olaraq, ilkin ekspertizası müsbət nəticə ilə sona çatmış sənaye nümunəsinə dair Avrasiya iddia sənədini dərc edir və mahiyyət üzrə onun ekspertizasını həyata keçirir.

(3) Bu Protokol və Konvensiyaya aid Patent Təlimatı ilə müəyyən edilmiş əsaslarla dərc olunmuş sənaye nümunəsinə dair Avrasiya iddia sənədinə münasibətdə Avrasiya İdarəsinə, o cümlədən Razılığa gələn dövlətin qanunvericiliyi bunu nəzərdə tutduğu halda, milli idarə tərəfindən sənaye nümunəsinə Avrasiya patentinin verilməsinə qarşı etiraz verilə bilər.

Sənaye nümunəsinə dair Avrasiya patentinin verilməsinə qarşı etirazların verilmə və baxılması qaydası və müddətləri Konvensiyaya aid Patent Təlimatı ilə müəyyən edilir.

(4) Sənaye nümunəsinə Avrasiya patentinin verilməsi və ya verilməsindən imtina barədə qərar Avrasiya İdarəsinə daxil olmuş sənaye nümunəsinə Avrasiya patentinin verilməsinə qarşı etiraza baxılmanın nəticəsi nəzərə alınmaqla, Avrasiya İdarəsi tərəfindən qəbul edilir.

(5) Avrasiya İdarəsinin qərarları, o cümlədən sənaye nümunəsinə dair Avrasiya patentinin verilməsi və ya verilməsindən imtina qərarlarına qarşı, iddiaçı tərəfindən Konvensiyaya aid Patent Təlimatı ilə müəyyən edilmiş qayda və müddətlərdə Avrasiya İdarəsinə etiraz verilə bilər.

Maddə 15

**Sənaye nümunəsinin qeydiyyatı və sənaye nümunəsinə**

**Avrasiya patentinin verilməsi**

(1) Avrasiya İdarəsi sənaye nümunəsinə Avrasiya patentinin verilməsi barədə qərar əsasında sənaye nümunəsini sənaye nümunəsinə dair Avrasiya patentlərinin reyestrində qeydiyyata alır.

(2) Sənaye nümunələrinə dair Avrasiya patentlərinin reyestrinə daxil edilən məlumatların tərkibi və göstərilən reyestrin aparılma qaydası Konvensiyaya aid Patent Təlimatı ilə müəyyən edilir.

(3) Avrasiya İdarəsi sənaye nümunəsinə Avrasiya patentinin verilməsi barədə məlumatları Avrasiya İdarəsinin rəsmi bülletenində dərc edir. Dərc olunan məlumatların tərkibi və dərc olunma müddətləri Konvensiyaya aid Patent Təlimatı ilə müəyyən edilir.

(4) Sənaye nümunəsinə Avrasiya patentinin verilməsi barədə məlumatların dərc olunduğu andan dərhal sonra Avrasiya İdarəsi iddiaçıya sənaye nümunəsinə dair Avrasiya patenti verir.

(5) Sənaye nümunəsinin qeydiyyatı, sənaye nümunəsinə Avrasiya patentinin verilməsi barədə məlumatların dərc edilməsi və sənaye nümunəsinə Avrasiya patentinin verilməsi iddiaçının müvafiq rüsumu ödəməsi şərtilə Avrasiya İdarəsi tərəfindən həyata keçirilir.

(6) Razılığa gələn dövlətlərdən hər hansı birində təqdim olunması məqsədilə tələb edilən sənaye nümunələrinə dair Avrasiya patentlərinin reyestrindən verilən çıxarışlar hər hansı leqallaşdırmadan azad olunur.

Maddə 16

**Nümayəndəlik**

(1) Milli idarədə nümayəndə olmaq hüququ olan və Avrasiya İdarəsində patent müvəkkili kimi qeydiyyatdan keçmiş istənilən şəxs (bundan sonra - patent müvəkkili) Avrasiya İdarəsində nümayəndə kimi çıxış edə bilər.

(2) Razılığa gələn dövlətin hər hansı birinin ərazisində daimi yaşayış yeri və ya daimi olduğu yeri olmayan iddiaçı, eləcə də sənaye nümunəsinə Avrasiya patentinin sahibi patent müvəkkili vasitəsilə təmsil olunmalıdırlar.

(3) Razılığa gələn dövlətin hər hansı birinin ərazisində daimi yaşayış yeri və ya daimi olduğu yeri olan iddiaçı sənaye nümunələrinə dair iddia sənədi verə bilər, o cümlədən belə iddia sənədləri və sənaye nümunələrinə Avrasiya patentləri üzrə Avrasiya İdarəsi ilə işləri:

(i) müstəqil;

(ii) patent müvəkkilləri vasitəsilə;

(iii) patent müvəkkili olmayan nümayəndələr vasitəsilə apara bilər.

Maddə 17

**Sənaye nümunəsinə dair Avrasiya patentinə**

**iddia sənədinin milli iddia sənədinə çevrilməsi**

(1) Avrasiya İdarəsi iddiaçıya sənaye nümunəsinə dair Avrasiya patentinin verilməsindən imtina qərarı verdiyi və ya belə qərara qarşı verilən etirazı rədd etdiyi tarixdən 6 (altı) ay keçənədək iddiaçı Avrasiya İdarəsinə Razılığa gələn hansı dövlətlərdə milli prosedura uyğun patent almaq istəyini göstərməklə vəsatət verə bilər.

(2) Bu cür göstərilən hər bir Razılığa gələn dövlətdə barəsində bu cür qərar verilən və bu cür vəsatətin predmeti olan sənaye nümunəsinə dair iddia sənədi düzgün tərtib edilən, müvafiq Razılığa gələn dövlətin qanunvericiliyində nəzərdə tutulmuş bütün nəticələri ilə sənaye nümunəsinə Avrasiya iddia sənədinin verildiyi tarixlə və əgər mövcuddursa ilkinlik tarixi ilə milli idarəyə verilən milli iddia sənədi hesab edilir və milli idarədə ona sonrakı prosedurlar şamil edilir, o şərtlə ki, iddiaçı tələb olunan milli rüsumu milli idarəyə ödəmiş olsun.

Maddə 18

**Rüsumlar**

(1) Sənaye nümunəsinə dair Avrasiya iddia sənədinə və ya sənaye nümunəsinə Avrasiya patentinə münasibətdə hüquqi əhəmiyyətli işlərin həyata keçirilməsi üçün bu Protokolun və Konvensiyaya aid Patent Təlimatının müddəalarına uyğun olaraq, Avrasiya İdarəsinə bu maddənin (2)-ci və (3)-cü bəndlərini nəzərə almaqla, Təşkilata məxsus rüsumlar ödənilir.

(2) bu Protokolun 13(3)-cü maddəsində qeyd olunan Avrasiya iddia sənədinin emalı və Avrasiya İdarəsinə göndərilməsi üçün sənaye nümunəsinə görə rüsum, sənaye nümunəsinə görə Avrasiya iddia sənədinin verildiyi milli idarəyə ödənilir və ona məxsusdur.

(3) Bu Protokolun 8(2)-ci və 15(5)-ci maddələrinə uyğun olaraq Avrasiya İdarəsinə ödənilən rüsumlar, səsvermədə iştirak edən Razılığa gələn dövlətlərin səlahiyyətli nümayəndələrinin (onların müavinlərinin) üçdə iki səs çoxluğu ilə qəbul edilmiş Təşkilatın İnzibati Şurasının qərarı ilə Təşkilat və Razılığa gələn dövlətlər arasında bölüşdürülür. Bu zaman Təşkilatın sərəncamında göstərilən rüsumların ən azı beşdə biri qalmalıdır, onların qalan hissəsi müvafiq milli idarələrə köçürülür.

HİSSƏ IV

**KONVENSİYAYA AİD PATENT TƏLİMATI**

Maddə 19

**Ümumi müddəalar**

Konvensiyanın 14-cü və 19-cu maddələri ilə müəyyən edilmiş təfərrüatlardan əlavə Konvensiyaya aid Patent Təlimatına bu Protokola uyğun olaraq mühafizə edilən sənaye nümunələrinə münasibətdə maddi və prosedur hüquq normalarına aid təfərrüatlar daxildir.

Maddə 20

**Maddi hüquq normaları**

Konvensiyaya aid Patent təlimatı bu Protokolun II hissəsi ilə müəyyən edilmiş prosedur hüquq normalarına dair təfərrüatları ehtiva edir, o cümlədən:

(i) sənaye nümunəsinə olan tələblər və onun patent qabiliyyətliliyi şərtləri;

(ii) sənaye nümunəsinin patent qabiliyyətliliyinin tanınmasına mane olmayan hallar;

(iii) sənaye nümunəsinə dair Avrasiya iddia sənədinə münasibətdə hüquqi varislik;

(iv) sənaye nümunəsinə Avrasiya patenti almaq üçün hüquqların keçməsi;

(v) ilkinlik hüququ;

(vi) müvəqqəti hüquqi mühafizə;

(vii) sənaye nümunəsinin hüquqi mühafizəsinin həcmi;

(viii) sənaye nümunəsindən istifadə üçün müstəsna hüquq;

(ix) sənaye nümunəsinə görə Avrasiya patentinə dair hüquqi varislik;

(x) sənaye nümunəsindən istifadə üçün müstəsna hüququn keçməsi barədə müqavilə, lisenziya müqaviləsi və sənaye nümunəsindən istifadə üçün müstəsna hüququn dövriyyəsi sahəsində digər müqavilələr;

(xi) sənaye nümunəsinə Avrasiya patentinin etibarlılığı, onun etibarsız sayılmasının əsasları.

Maddə 21

**Prosedur hüquq normaları**

Konvensiyaya aid Patent təlimatı bu Protokolun III hissəsi ilə müəyyən edilmiş prosedur hüquq normalarına dair təfərrüatları ehtiva edir, o cümlədən:

(i) sənaye nümunəsinə dair iddia sənədinin formasına, tərkibinə, məzmununa dair tələblər;

(ii) sənaye nümunəsinə dair Avrasiya iddia sənədi və sənaye nümunəsinə Avrasiya patentinə dair kargüzarlıq;

(iii) patent müvəkkillərinə, onların attestasiya qaydalarına və qeydiyyatına dair tələblər;

(iv) sənaye nümunəsinə dair Avrasiya iddia sənədinin verilməsi tarixinin müəyyənləşdirilməsi;

(v) müddətlərin hesablanması, onların gecikdirilməsinin nəticələri, kargüzarlığın davam etdirilməsinin qayda və şərtləri, hüquqların bərpası;

(vi) ilkinliyin istənilməsi;

(vii) rüsumların ödənilməsi qaydaları və müddətləri;

(viii) sənaye nümunəsinə dair Avrasiya iddia sənədində dəyişikliklərin və düzəlişlərin edilməsi;

(ix) sənaye nümunəsinə dair Avrasiya iddia sənədinin ekspertizası, o cümlədən ilkin və mahiyyət üzrə ekspertizası, onların nəticələrinə dair qəbul olunmuş qərarlar, həmçinin etirazların verilməsi və baxılması;

(x) sənaye nümunələri ilə bağlı Avrasiya İdarəsinin sənədləşmə və informasiya xidmətləri;

(xi) sənaye nümunələrinə Avrasiya patentlərinin reyestrində sənaye nümunələrinin qeydiyyatı, göstərilən reyestrə daxil edilən məlumatların tərkibi, onun aparılması qaydası və ondan çıxarışların verilməsi;

(xii) sənaye nümunələrinə Avrasiya patentinin verilməsi;

(xiii) sənaye nümunəsinə dair Avrasiya iddia sənədinə və sənaye nümunəsinə Avrasiya patentinə dair məlumatların dərc olunması;

(xiv) Avrasiya İdarəsinin sənaye nümunələrinə dair rəsmi bülleteni;

(xv) sənaye nümunələrinə Avrasiya patentlərinin etibarsız sayılma qaydaları;

(xvi) sənaye nümunələrinə dair Avrasiya iddia sənədlərinin milli iddia sənədlərinə çevrilməsi;

(xvii) Avrasiya İdarəsinin sənaye nümunələri ilə bağlı sənaye nümunələrinə Avrasiya patentlərinin iddiaçıları, sahibləri, nümayəndələr və digər şəxslərlə əlaqələri və göstərilən şəxslərin Avrasiya İdarəsinin sənaye nümunələrinə dair sənədləri ilə tanış olmasının qaydaları haqqında məlumatları.

HİSSƏ V

**YEKUN MÜDDƏALAR**

Maddə 22

**İmzalanma. Protokolun qüvvəyə minməsi**

(1) Bu Protokol rus dilində imzalanır.

(2) Bu Protokola üzvlük Konvensiya, eləcə də Paris Konvensiyası ilə bağlı Birləşmiş Millətlər Təşkilatına üzv olan hər bir dövlət üçün açıqdır.

Bu Protokola üzv olmaq üçün dövlət ya Protokolu imzalamalı və ratifikasiya fərmanını saxlanılması üçün depozitariyə təhvil verməli və ya qoşulma haqqında aktı saxlanılması üçün depozitariyə təhvil verməlidir.

Bu Protokol qəbul olunduqdan sonra Nur-Sultan şəhərində beynəlxalq konfransda, sonra isə qüvvəyə minənədək Ümumdünya Əqli Mülkiyyət Təşkilatının qərargahında imzalanmaq üçün açıqdır.

Bu Protokol bu bəndin birinci hissəsində qeyd olunan və Protokolu imzalamayan hər bir dövlətin qoşulması üçün açıqdır.

(3) Bu Protokola dair heç bir qeyd-şərtə yol verilmir.

(4) Bu Protokol onu ratifikasiya edən və ya ona qoşulan ilk üç dövlətə münasibətdə yuxarıda göstərilən sənədlərdən birinin üçüncü dövlət tərəfindən saxlanılması üçün depozitariyə təqdim edildiyi tarixdən üç ay sonra qüvvəyə minir. Bu Protokol hər hansı digər dövlətə münasibətdə onun tərəfindən ratifikasiya fərmanı saxlanılması üçün təhvil verildikdən və ya qoşulma aktı saxlanılması üçün təhvil verildikdən üç ay sonra qüvvəyə minir. Belə olduqda, sənaye nümunəsinə Avrasiya patenti həmin dövlətin ərazisində sənaye nümunəsinə dair müvafiq Avrasiya iddia sənədi həmin dövlətə münasibətdə bu Protokolun qüvvəyə minməsindən sonra verildiyi halda qüvvədə olur.

Maddə 23

**Keçid müddəaları**

Konvensiyanın iştirakçısı olan bütün dövlətlər Razılığa gələn dövlətlər olmadıqda, Təşkilatın İnzibati Şurasının Konvensiyanın 3(3)(vi) - (ix) maddəsinə və bu Protokola uyğun olaraq səlahiyyətində olan, sənaye nümunələrinə dair məsələlər barədə qərarları Razılığa gələn dövlətlərin səlahiyyətli nümayəndələri (onların müavinləri) tərəfindən qəbul olunacaqdır.

Maddə 24

**Protokola dair mübahisələrin həlli**

Razılığa gələn dövlətlər arasında bu Protokolun təfsiri və tətbiqinə aid hər hansı mübahisə yarandıqda, Ümumdünya Əqli Mülkiyyət Təşkilatının Baş direktoru mübahisədə iştirak edən hər hansı tərəfin xahişi ilə tərəflər arasında mübahisənin həll olunması üçün vasitəçi kimi çıxış edir.

Maddə 25

**Protokola yenidən baxılma**

(1) Bu Protokola Razılığa gələn dövlətlər tərəfindən istənilən vaxt yenidən baxıla bilər.

(2) Bu Protokola yenidən baxılması məqsədilə Razılığa gələn dövlətlərin konfransının çağırılması məsələsi Təşkilatın İnzibati Şurası tərəfindən həll edilir. Təşkilatın İnzibati Şurası həmçinin bu Protokola yenidən baxılması barədə konfransın prosedur qaydalarına və digər təfərrüatlarına aid məsələləri həll edir.

Maddə 26

**Protokolun denonsasiyası**

(1) Razılığa gələn dövlət Ümumdünya Əqli Mülkiyyət Təşkilatının Baş direktoruna bildiriş göndərərək, bu Protokolu denonsasiya edə bilər. Belə denonsasiya Ümumdünya Əqli Mülkiyyət Təşkilatının Baş direktoru tərəfindən müvafiq bildirişin alındığı tarixdən on iki ay sonra qüvvəyə minir.

(2) Denonsasiyanın qüvvəyə minməsinə qədər iddia sənədləri üzrə verilmiş sənaye nümunələrinə Avrasiya patentləri qüvvədə olduqları bütün müddətdə, o cümlədən bu Protokolla yol verilən həmin müddətin uzadılması halları da daxil olmaqla, bu Protokolu denonsasiya edən dövlətin ərazisində qüvvədə olur.

Maddə 27

**Protokolun depozitarisi**

Ümumdünya Əqli Mülkiyyət Təşkilatının Baş direktoru bu Protokolun depozitarisidir.

Nur-Sultan şəhərində 2019-cu il 9 sentyabr tarixində, rus dilində olmaqla, bir əsl nüsxədə imzalanmışdır.

|  |  |
| --- | --- |
| **Azərbaycan Respublikası**  **Hökuməti adından**  *(imza)* | **Qazaxıstan Respublikası**  **Hökuməti adından**  *(imza)* |
| **Qırğız Respublikası**  **Hökuməti adından**  *(imza)* | **Tacikistan Respublikası**  **Hökuməti adından**  *(imza)* |
| **Ermənistan Respublikası**  **Hökuməti adından**  *(imza)* | **Rusiya Federasiyası**  **Hökuməti adından**  *(imza)* |
| **Belarus Respublikası**  **Hökuməti adından**  *(imza)* | **Türkmənistan**  **Hökuməti adından**  *(imza)* |

**“9 sentyabr 1994-cü il tarixli Avrasiya Patent Konvensiyasının**

**Sənaye Nümunələrinin mühafizəsinə dair” Protokolu üzrə**

**Azərbaycan Respublikasının**

**BƏYANATI**

Azərbaycan Respublikası bəyan edir ki, o, Ermənistan Respublikası tərəfindən işğal olunmuş ərazilərində (Azərbaycan Respublikasının Dağlıq Qarabağ regionu və ona bitişik yeddi rayonu) Protokolun müddəalarının həyata keçirilməsinə həmin ərazilər işğaldan azad olunanadək və işğalın nəticələri tam aradan qaldırılanadək təminat vermir (Azərbaycan Respublikasının işğal olunmuş ərazilərinin sxematik xəritəsi əlavə olunur).\*

\*Bax: Azərbaycan Respublikasının Qanunvericilik Toplusu, 2020, № 4, səh.1012